CC 20220801
Metrical Charm 2: The Nine Herbs Charm Verse Indeterminate Saxon Gemyne ðu, mucgwyrt, hwæt þu ameldodest, hwæt þu renadest æt Regenmelde. Una þu hattest, yldost wyrta. ðu miht wið III and wið XXX, 5\nþu miht wiþ attre and wið onflyge, þu miht wiþ þam laþan ðe geond lond færð. Ond þu, wegbrade, wyrta modor, eastan openo, innan mihtigu; ofer ðe crætu curran, ofer ðe cwene reodan, 10\nofer ðe bryde bryodedon, ofer þe fearras fnærdon. Eallum þu þon wiðstode and wiðstunedest; swa ðu wiðstonde attre and onflyge and þæm laðan þe geond lond fereð. Stune hætte þeos wyrt, heo on stane geweox; 15\nstond heo wið attre, stunað heo wærce. Stiðe heo hatte, wiðstunað heo attre, wreceð heo wraðan, weorpeð ut attor. þis is seo wyrt seo wiþ wyrm gefeaht, þeos mæg wið attre, heo mæg wið onflyge, 20\nheo mæg wið ðam laþan ðe geond lond fereþ. Fleoh þu nu, attorlaðe, seo læsse ða maran, seo mare þa læssan, oððæt him beigra bot sy. Gemyne þu, mægðe, hwæt þu ameldodest, hwæt ðu geændadest æt Alorforda; 25\nþæt næfre for gefloge feorh ne gesealde syþðan him mon mægðan to mete gegyrede. þis is seo wyrt ðe wergulu hatte; ðas onsænde seolh ofer sæs hrygc ondan attres oþres to bote. 30\nðas VIIII magon wið nygon attrum. Wyrm com snican, toslat he man; ða genam Woden VIIII wuldortanas, sloh ða þa næddran, þæt heo on VIIII tofleah. þær geændade æppel and attor, 35\nþæt heo næfre ne wolde on hus bugan. Fille and finule, felamihtigu twa, þa wyrte gesceop witig drihten, halig on heofonum, þa he hongode; sette and sænde on VII worulde 40\nearmum and eadigum eallum to bote. Stond heo wið wærce, stunað heo wið attre, seo mæg wið III and wið XXX, wið feondes hond and wið færbregde, wið malscrunge manra wihta. 45\nNu magon þas VIIII wyrta wið nygon wuldorgeflogenum, wið VIIII attrum and wið nygon onflygnum, wið ðy readan attre, wið ðy runlan attre, wið ðy hwitan attre, wið ðy wedenan attre, wið ðy geolwan attre, wið ðy grenan attre, 50\nwið ðy wonnan attre, wið ðy wedenan attre, wið ðy brunan attre, wið ðy basewan attre, wið wyrmgeblæd, wið wætergeblæd, wið þorngeblæd, wið þystelgeblæd, wið ysgeblæd, wið attorgeblæd, 55\ngif ænig attor cume eastan fleogan oððe ænig norðan cume oððe ænig westan ofer werðeode. Crist stod ofer adle ængan cundes. Ic ana wat ea rinnende 60\nþær þa nygon nædran nean behealdað; motan ealle weoda nu wyrtum aspringan, sæs toslupan, eal sealt wæter, ðonne ic þis attor of ðe geblawe. Mugcwyrt, wegbrade þe eastan open sy, lombescyrse, 65\nattorlaðan, mageðan, netelan, wudusuræppel, fille and finul, ealde sapan. Gewyrc ða wyrta to duste, mængc wiþ þa sapan and wiþ þæs æpples gor. Wyrc slypan of wætere and of axsan, genim finol, wyl on þære slyppan and beþe mid æggemongc, þonne he þa sealfe on do, ge ær ge æfter. Sing 70\nþæt galdor on ælcre þara wyrta, III ær he hy wyrce and on þone æppel ealswa; ond singe þon men in þone muð and in þa earan buta and on ða wunde þæt ilce gealdor, ær he þa sealfe on do. Index | Previous page | Next page